Πρωινός καφές

Ο Πρωινός καφές ήταν πρωινή ψυχαγωγική εκπομπή του ΑΝΤ1 την τηλεοπτική περίοδο 1989-2009. Έκανε πρεμιέρα την 1 Ιανουαρίου 1990 με παρουσιάστρια τη Νανά Παλαιτσάκη μέχρι τον Αύγουστο του ίδιου έτους, όταν τον ρόλο πήρε η Λουκία Παπαδάκη μέχρι τον Μάιο του 1991. Τότε ανέλαβε η Ρούλα Κορομηλά. Το 1994 η παρουσιάστρια «έσπασε» αναπάντεχα το συμβόλαιό της με τον ΑΝΤ1, για να πάει στο Mega και τον Πρωινό καφέ ανέλαβε για έναν χρόνο η Πόπη Χατζηδημητρίου. Το 1995 παρουσιάστρια του Πρωινού καφέ ανέλαβε η Ελένη Μενεγάκη για 10 χρόνια.

Από το 2005 και για δυόμισι χρόνια παρουσιάστρια της εκπομπής ήταν η δημοσιογράφος Ελεονώρα Μελέτη. Το Σεπτέμβριο του 2008 ο ΑΝΤ1 ανάθεσε στην Κατερίνα Ζαρίφη και τον Νίκο Μουτσινά την παρουσίαση της εκπομπής, που όμως κράτησε μόνο 6 μήνες, αφού τον Μάρτιο του 2009 διακόπηκε από τον σταθμό η συνεργασία τους.

Την παρουσίαση ανέλαβαν προσωρινά ο Γιώργος Λιανός και η Δέσποινα Καμπούρη. Από την 21η Απριλίου 2009 παρουσίαζε την εκπομπή η Βίκυ Καγιά. Παρ' όλο που είχε κλείσει συμβόλαιο με το κανάλι για 2 χρόνια, στα μέσα του καλοκαιριού του 2009 έπαψε ξαφνικά να είναι η παρουσιάστρια της εκπομπής και ο Πρωινός καφές κλείνει οριστικά τον κύκλο του μετά από παρ' ολίγον 20 ολόκληρα χρόνια.

Οι τίτλοι αρχής της εκπομπής με το στριφογυριστό φλιτζάνι καφέ αποτέλεσαν από τα χαρακτηριστικά μουσικά σήματα της ελληνικής τηλεόρασης - η μουσική τίτλων είναι του Κώστα Χαριτοδιπλωμένου από το τραγούδι "Καλημέρα" που έγινε γνωστό το 1990 από την Αλέξια μέσα από την δισκογραφική δουλειά της "Έλα Μια Νύχτα".

Σταθερή παρουσία στον Πρωινό καφέ σε ολόκληρο το χρονικό διάστημα των 20 ετών προβολής του, ήταν η αστρολόγος Λίτσα Πατέρα. Από την κουζίνα του καφέ πέρασαν μερικοί από τους γνωστότερους Έλληνες μάγειρες όπως η Βέφα Αλεξιάδου, ο Γιάννης Γκελντής και η Μαρία Λόη. Σκηνοθέτης της εκπομπής τα πρώτα 18 χρόνια προβολής της ήταν ο Σταύρος Ζερβάκης, ενώ από τον Σεπτέμβριο του 2008 σκηνοθέτιδα είχε αναλάβει η Νατάσσα Ιωάννου. Το 2005 η Καλομοίρα, και για τρεις μήνες, ήταν συμπαρουσιάστρια της Ελεονώρας Μελέτη. Το Σεπτέμβριο του 2009 αποφασίστηκε από τον ΑΝΤ1 η οριστική διακοπή της προβολής της εκπομπής και η παρουσίαση μιας ενημερωτικής - ψυχαγωγικής εκπομπής με τίτλο 10 με 1 μαζί.

Ιστορικό
Το πρώτο επεισόδιο του Πρωινού καφέ μεταδόθηκε τη δεύτερη μέρα λειτουργίας του τηλεοπτικού σταθμού ΑΝΤ1, τη Δευτέρα 1η Ιανουαρίου του 1990, στις 08:00 το πρωί, σε ζωντανή μετάδοση από το καφέ του ξενοδοχείου InterContinental. Πρώτη παρουσιάστρια της εκπομπής υπήρξε η δημοσιογράφος του σταθμού Νανά Παλαιτσάκη, την αρχισυνταξία και τη σκηνοθεσία είχε αναλάβει ο Νίκος Μαστοράκης, ενώ την παραγωγή της εκπομπής είχε ο Στέλιος Αντωνιάδης μαζί με τη βοηθό του Πόπη Χατζηδημητρίου.

Στην πρώτη εκπομπή που διήρκεσε τέσσερις ώρες, μεγάλο ρόλο στο κομμάτι της παρουσίασης είχε η αστρολόγος Λίτσα Πατέρα, που μέχρι και σήμερα κατέχει τον ίδιο ρόλο στην πρωινή ζώνη του σταθμού. Η εκπομπή συνέχισε με παρουσιάστρια την Παλαιτσάκη μέχρι και τον Αύγουστο του 1990, όταν ξέσπασε ο Πόλεμος του Κόλπου («Καταιγίδα της Ερήμου») και η δημοσιογράφος ανέλαβε να καλύψει τα γεγονότα. Τότε την παρουσίαση της πρωινής εκπομπής ανέλαβε η ηθοποιός Λουκία Παπαδάκη. Η εκπομπή εκείνη την περίοδο, σεζόν 1990-1991, έβγαινε στον τηλεοπτικό αέρα σε μαγνητοσκοπημένη κυρίως μορφή, ενώ είχε εναλλακτικό τίτλο Φθινόπωρο '90, Χειμώνας '90, Άνοιξη '91 διαδοχικά με την κάθε εποχή του έτους.

Τον Μάιο του 1991 την παρουσίαση της εκπομπής ανέλαβε η μέχρι πρότινος παρουσιάστρια της ΕΡΤ Ρούλα Κορομηλά. Η εκπομπή με τη νέα της μορφή γνώρισε μεγάλη επιτυχία, σημειώνοντας πολύ υψηλά ποσοστά τηλεθέασης. Η Κορομηλά παρέμεινε στην παρουσία της εκπομπής για τρεις σεζόν μέχρι και το καλοκαίρι του 1994, που «έσπασε» αναπάντεχα το συμβόλαιό της με τον ΑΝΤ1 για να κάνει μεταγραφή στο Mega Channel. Τη σεζόν 1994-1995 την παρουσίαση της νέας σεζόν της εκπομπής αναλαμβάνει η Πόπη Χατζηδημητρίου, που ήταν παρουσιάστρια στον ΑΝΤ1.

Η εκπομπή δεν σημειώνει την ίδια επιτυχία και έτσι η παρουσία της Χατζηδημητρίου στην εκπομπή ολοκληρώνεται μετά από μία σεζόν.

Στις 25 Σεπτεμβρίου του 1995 ο Κώστας Καρράς υποδέχεται στο πλατό της εκπομπής τη νέα παρουσιάστρια Ελένη Μενεγάκη, που εκείνη την περίοδο πρωταγωνιστούσε μαζί του στην κωμική σειρά του σταθμού Πάτερ Ημών. Η Μενεγάκη αναλαμβάνει την παρουσία της εκπομπής και καταφέρνει να σημειώσει ιδιαίτερη επιτυχία από την πρώτη σεζόν. Θα ήταν η μακροβιότερη παρουσιάστρια της εκπομπής, καθώς θα παραμείνει στο τιμόνι της για 10 χρόνια. Τον Δεκέμβριο του 2002 την παρουσίαση της εκπομπής θα αναλάβει προσωρινά ο Ανδρέας Μικρούτσικος, εξαιτίας της γέννησης του πρώτου παιδιού της Μενεγάκη. Τον Φεβρουάριο του 2005, και για τις επόμενες 40 μέρες, η Ελένη Μενεγάκη απουσιάζει και πάλι από την εκπομπή για τη γέννηση του δεύτερου παιδιού της και την παρουσίαση θα αναλάβουν προσωρινά ο Μάκης Πουνέντης και η Γιώτα Τσιμπρικίδου. Την 1η Ιουλίου του 2005 η Ελένη Μενεγάκη θα εμφανιστεί για τελευταία φορά στον Πρωινό καφέ. Το επόμενο χρονικό διάστημα γίνεται γνωστή η μεταγραφή της στην πρωινή ζώνη του τηλεοπτικού σταθμού Alpha TV.

Τον Αύγουστο του 2005 γίνεται γνωστό πως επικρατέστερα ονόματα για την παρουσίαση της εκπομπής τη σεζόν 2005-2006 είναι η Τζένη Ιωακειμίδου, η Σάντυ Κουτσοσταμάτη, η Μαρία Αραμπατζή και η Ελεονώρα Μελέτη. Στις 19 Σεπτεμβρίου του 2005 ο Γιώργος Παπαδάκης υποδέχεται στο πλατό της εκπομπής την νέα παρουσιάστρια Ελεονώρα Μελέτη, που μέχρι πρότινος παρουσίαζε τα απογευματινά δελτία ειδήσεων του σταθμού. Η Μελέτη θα παραμείνει στην παρουσίαση της εκπομπής για τρεις σεζόν. Κατά τη διάρκεια της τρίτης της σεζόν στην εκπομπή, στις 16 Απριλίου του 2008, η Ελεονώρα Μελέτη ανακοινώνει πως αποχωρεί προσωρινά από την εκπομπή λόγω προβλήματος υγείας. Ωστόσο δεν επέστρεψε ξανά ποτέ. Την παρουσίαση αναλαμβάνει αμέσως ο μέχρι τότε συμπαρουσιαστής της εκπομπής Γιώργος Σατσίδης κλείνοντας τη σεζόν στις 27 Ιουνίου του 2008.

Στις 16 Σεπτεμβρίου του 2008 την παρουσίαση της 19ης σεζόν της εκπομπής αναλαμβάνουν ο Νίκος Μουτσινάς και η Κατερίνα Ζαρίφη, με τον σταθμό να θέλει να αλλάξει το μέχρι τότε μοντέλο παρουσίασης του Πρωινού καφέ. Η νέα μορφή της εκπομπής δεν βρίσκει ανταπόκριση και στις 5 Μαρτίου του 2009 ο τηλεοπτικός σταθμός ΑΝΤ1 ανακοινώνει τη διακοπή της συνεργασίας του με το δίδυμο. Στις 6 Μαρτίου του 2009 την παρουσίαση της εκπομπής αναλαμβάνουν ο Γιώργος Λιανός, συμπαρουσιαστής της Σοφίας Αλιμπέρτη στην εκπομπή Καλομελέτα κι έρχεται, και η Δέσποινα Καμπούρη, συνεργάτιδα του Θέμου Αναστασιάδη στην εκπομπή Όλα.

Το κανάλι ανακοινώνει πως το δεύτερο δίδυμο αποτελεί ουσιαστικά προσωρινούς αντικαταστάτες και πως σύντομα θα υπάρξει νέα παρουσιάστρια. Στις 23 Μαρτίου 2009 γίνεται γνωστό πως η νέα παρουσιάστρια της εκπομπής είναι η Βίκυ Καγιά. Η Καγιά εμφανίζεται για πρώτη φορά στην εκπομπή στις 21 Απριλίου και παραμένει στην παρουσίαση ως και τις 3 Ιουλίου. Την ίδια περίοδο γίνεται γνωστό πως υποψήφια παρουσιάστρια για τον Πρωινό καφέ τη σεζόν 2009-2010 είναι η Ευγενία Μανωλίδου. Τον Σεπτέμβριο του 2009 ανακοινώνεται πως ο τηλεοπτικός σταθμός ΑΝΤ1 ολοκληρώνει την παραγωγή της εκπομπής μετά από 20 χρόνια.

Παρουσίαση εκπομπής
Έτος/ηΠαρουσίαση1 Ιανουαρίου - Αύγουστος 1990Νανά ΠαλαιτσάκηΑύγουστος 1990 - Μάιος 1991Λουκία ΠαπαδάκηΜάιος 1991 - 1 Ιουλίου 1994Ρούλα Κορομηλά10 Σεπτεμβρίου 1994 - 8 Ιουλίου 1995Πόπη Χατζηδημητρίου25 Σεπτεμβρίου 1995 - 1 Ιουλίου 2005Ελένη ΜενεγάκηΔεκέμβριος 2002Ανδρέας Μικρούτσικος9 Φεβρουαρίου - Μάιος 2005Μάκης Πουνέντης - Γιώτα Τσιμπρικίδου20 Σεπτεμβρίου 2005 - 16 Απριλίου 2008Ελεονώρα Μελέτη17 Απριλίου - 27 Ιουνίου 2008Γιώργος Σατσίδης16 Σεπτεμβρίου 2008 - 5 Μαρτίου 2009Νίκος Μουτσινάς - Κατερίνα Ζαρίφη6 Μαρτίου - 20 Απριλίου 2009Γιώργος Λιανός - Δέσποινα Καμπούρη21 Απριλίου - 3 Ιουλίου 2009Βίκυ Καγιά

Παραπομπές

Κατηγορία:Ελληνικές ψυχαγωγικές τηλεοπτικές εκπομπές